ໃນວັນທີ 22 ພຶດສະພາ, ຄະນະປະຈຳພັກ ສະພາແຫ່ງຊາດ ໄດ້ຈັດຕັ້ງບັ້ນດຳເນີນ ຊີວິດການເມືອງ ປັບປຸງປົວແປງທົ່ວພັກ ພາຍໃນສະພາແຫ່ງຊາດ ປະຈຳປີ 2017 ແລະ ຈະດຳເນີນໄປເປັນເວ ລາ 6 ວັນ, ໂດຍການໃຫ້ກຽດເຂົ້າຮ່ວມ ຂອງສະຫາຍ ນາງ ປານີ ຢາທໍ່ຕູ້ ກຳມະການກົມການເມືອງ, ປະທານສະພາແຫ່ງຊາດ, ເພື່ອຮັບຟັງການເຜີຍແຜ່ ເອກະສານເດັດດ່ຽວປົວແປງພັກ ໃຫ້ປອດໃສ,
ເຂັ້ມແຂງ-ໜັກແໜ້ນ ແລະ ສະຫລຸບຕີລາຄາຄືນ ຄວາມຮັບຜິດຊອບລວມ ຂອງຄະນະບໍລິຫານງານພັກ ສະພາແຫ່ງຊາດ ໃນການຈັດຕັ້ງປະຕິບັດ ມະຕິກອງປະຊຸມໃຫຍ່ ສະມາຊິກພັກຄັ້ງທີ III ຂອງອົງຄະນະພັກ ສະພາແຫ່ງຊາດ ແລະ ມະຕິກອງປະຊຸມໃຫຍ່ ຄັ້ງທີ X ຂອງພັກ.
ສະຫາຍ ແສງນວນ ໄຊຍະລາດ ເລຂາຄະນະບໍລິຫານງານພັກ ສະພາແຫ່ງຊາດ ໄດ້ກ່າວວ່າ: ຈຸດປະສົງ, ຄາດໝາຍໃນການດຳເນີນ ຊີວິດການເມືອງໃນຄັ້ງນີ້ ແມ່ນເພື່ອເສີມຂະຫຍາຍມູນເຊື້ອ, ຜົນງານດ້ານດີຂອງພັກ ໃນໄລຍະຜ່ານມາ, ແກ້ໄຂຈຸດອ່ອນ, ຂໍ້ບົກພ່ອງ ແລະ ສິ່ງທ້າທາຍ ທົດສອບທີ່ເປັນໄພອັນຕະລາຍຕໍ່ພັກ ທີ່ໄດ້ກຳນົດໄວ້ໃນ ມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ມະຕິກອງປະຊຸມໃຫຍ່ ຄັ້ງທີ III ຂອງອົງຄະນະພັກ ສະພາແຫ່ງຊາດ ໃຫ້ມີການຫັນປ່ຽນໃໝ່ ທີ່ຕັ້ງໜ້າດ້ວຍຈິດໃຈບຸກທະລຸ ແນ່ໃສ່ຍົກສູງ ຄວາມສາມາດນຳພາ, ລັກສະນະນຳໜ້າຂອງພັກ, ເພີ່ມທະວີຄວາມສາມັກຄີ ເປັນປຶກແຜ່ນພາຍໃນອົງຄະນະພັກ ສະພາແຫ່ງຊາດ-ພາຍໃນຊາດ ສືບຕໍ່ປະຕິບັດແນວທາງ ປ່ຽນແປງໃໝ່ຮອບດ້ານ, ມີຫລັກການຂອງພັກ, ເດັດດ່ຽວປົກປັກຮັກສາ ແລະ ພັດທະນາປະເທດຊາດ ກ້າວຂຶ້ນສູ່ຈຸດໝາຍສັງຄົມນິຍົມ ຢ່າງໜັກແໜ້ນ. ພ້ອມນີ້, ເພື່ອສ້າງ ແລະ ຍົກລະດັບຄວາມສາມາດ ນຳພາຂອງພັກ, ຄວາມເປັນແບບຢ່າງ ນຳໜ້າຂອງຄະນະ ບໍລິຫານງານພັກ ແລະ ສະມາຊິກພັກ ໂດຍຕິດພັນກັບການກວດກາຄືນ ຄວາມຮັບຮູ້ເຂົ້າໃຈຕໍ່ແນວທາງ ນະໂຍບາຍຂອງພັກ ເປັນຕົ້ນ ມະຕິ x ຂອງພັກ, ມະຕິ III ສ້າງໃຫ້ມີການຫັນປ່ຽນຕົວຈິງ ທາງດ້ານແນວຄິດ, ຄຸນສົມບັດ, ແບບແຜນການນຳພາ ແລະ ວິທີເຮັດວຽກ, ຄວາມຮັບຜິດຊອບການເມືອງ ຂອງຄະນະພັກແຕ່ລະຂັ້ນ ແລະ ຂອງສະພາຊິກພັກ ພາຍໃນສະພາ, ຍົກລະດັບການຄົ້ນຄວ້າ ກຳແໜ້ນແນວທາງ, ວຽກງານກໍ່ສ້າງພັກ, ການຕິຊົມຕົນເອງ, ຕິຊົມພາຍໃນພັກ ແລະ ຄວາມເປັນແບບຢ່າງ ເຮັດແທ້ທຳຈິງ, ນ້ຳໃນເສຍສະຫລະເພື່ອຊາດ ເພື່ອປະຊາຊົນ ຂອງຄະນະພັກ ແລະ ສະມາຊິກພັກ ກໍຄື ສ້າງຄວາມເປັນເອກະພາບ ແລະ ຄວາມຕັດສິນໃຈສູງທົ່ວພັກ ໃນການກຳນົດທິດທາງ, ມາດຕະການແກ້ໄຂບັນຫາຕົວຈິງ ແຕ່ເທິງລົງລຸ່ມ.